พบอีก2ศพตึกถล่ม ยังกู้ออกมาไม่ได้
ถูกฝังใต้คอนกรีตระดมเครื่องมือขุด,สรุปตายเรียบ 4 ศพ หลังหน่วยกู้ภัยค้นหาข้ามวันจนพบศพเหยื่อเคราะห์ร้ายเพิ่มอีก 2 ใต้ซากตึกโชว์รูมรถยนต์เก่า ย่านสุขุมวิท 87 ถล่มขณะรื้อถอน ศานิตย์ เผยคดีนี้แจ้งข้อหา-ให้ประกันไปแล้ว 2 คน ยังมีผู้ต้องหาเตรียมเข้ามอบตัวกับตำรวจ สน.พระโขนง อีก 2 คน ภายในสัปดาห์หน้า,จากเหตุอาคารสูง 8 ชั้น โชว์รูมรถยนต์เก่าของบริษัทไทยยานยนตร์ มิตซู จำกัด สาขาสุขุมวิท 87 เขตพระโขนง กทม. พังถล่มทับคนงานขณะรื้อถอนเตรียมสร้างคอนโดมิเนียม มีผู้เสียชีวิต 2 คน และสูญหายในซากปรักหักพังอีก 2 คน ประกอบด้วยนายบุญแจ้ง เลศละออง และนายไพร คะนุนรัมย์ อยู่ระหว่างเร่งช่วยเหลือนำร่างออกมา,ความคืบหน้า เมื่อเวลา 01.30 น. วันที่ 17 ธ.ค. ผู้สื่อข่าวรายงานบรรยากาศการเร่งค้นหาช่วยชีวิตนายบุญแจ้ง เลศละออง อายุ 46 ปี และนายไพร คะนุนรัมย์ อายุ 38 ปี ที่ติดอยู่ในซากตึก มีเจ้าหน้าที่สำนักป้องกันและบรรเทาสาธารณภัย อาสาสมัครมูลนิธิป่อเต็กตึ๊ง เร่งระดมกำลังค้นหาใช้รถเครนขนาดใหญ่ยกแผ่นพื้นคอนกรีตที่พังถล่มลงมา เปิดช่องให้เจ้าหน้าที่เข้าค้นหาผู้สูญหาย พร้อมนำสุนัขกู้ภัยของกลุ่มไทยอาสาสมัคร 3 ตัวช่วยค้นหา จนสามารถระบุพิกัดที่ทั้งคู่ติดอยู่ตรงบริเวณลานจอดรถ ฝั่งปีกขวาของอาคาร แต่การช่วยเหลือยังพบอุปสรรค เนื่องจากช่องปูนที่เจ้าหน้าที่เจาะเข้าไปในซากอาคารมีแผ่นปูนผสมคอนกรีตและเหล็กเส้นขนาดใหญ่ขวางอยู่ถึง 3 แผ่น แต่ละแผ่นหนาประมาณ 30 ซม. ทำให้ผู้เกี่ยวข้องรวมทั้งวิศวกรต้องวางแผนประชุมประเมินสถานการณ์,กระทั่งเวลา 03.00 น. การช่วยเหลือในครั้งนี้ได้รับคำสั่งให้หยุดการใช้เครื่องมือหนัก อาทิ รถเครน สว่านขุดเจาะแบบกระแทก ที่อาจส่งผลให้โครงสร้างตัวอาคารถล่มลงมาอีก ประกอบกับเจ้าหน้าที่ส่วนใหญ่มีอาการเหนื่อยล้า เนื่องจากค้นหาผู้สูญหายมาตั้งแต่ช่วงเช้าวันที่ 16 ธ.ค. ขณะเดียวกันนางน้อย เลศละออง อายุ 44 ปี ภรรยานายบุญแจ้ง 1 ในผู้สูญหาย ได้จุดธูป 8 ดอก กราบไหว้เจ้าที่เพื่อให้สามารถพบสามีโดยเร็ว โดยมีบรรดาเพื่อนคนงานมาเฝ้าสังเกตการณ์ให้กำลังใจการปฏิบัติงานเจ้าหน้าที่ตลอดทั้งคืน ท่ามกลางอากาศที่เย็น,ต่อมาเวลา 09.00 น. เจ้าหน้าที่ของสำนักงานเขตพระโขนง นำป้ายห้ามเข้าพื้นที่อันตรายมาติดทั่วบริเวณจุดเกิดเหตุ พร้อมกระจายกำลังกันไม่ให้ผู้ไม่มีส่วนเกี่ยวข้องเข้าไปในพื้นที่ ส่วนทีมกู้ภัยสำนักป้องกันและบรรเทาสาธารณภัย จัดชุดช่วยเหลือกระจายกำลังเข้าไปในตัวอาคาร พร้อมอุปกรณ์เครื่องเจาะคอนกรีตขนาดเล็ก ขุดเจาะไปยังพื้นล่างเพื่อสอดกล้องขนาดเล็กค้นหาและส่งสุนัขกู้ภัยที่รับการฝึกมาอย่างดี สามารถคัดแยกบุคคลปกติกับผู้ประสบภัยได้ชัดเจนรวมทั้งหมด 5 ตัวเข้าร่วมค้นหา ขณะที่บริเวณรอบนอกมีรถเครนขนาด 70 ตัน 1 คัน มาจอดเพื่อรอการเคลื่อนย้ายชิ้นส่วนแผ่นปูนพร้อมนำกระสอบทรายมาวางหนุนกำแพงรั้วสังกะสีป้องกันการไหลของตัวอาคาร,นายภัทรุตม์ ทรรทรานนท์ ปลัด กทม.กล่าวหลังประชุมร่วมกับหน่วยงานที่เกี่ยวข้องที่เตรียมการเข้าไปช่วยค้นหาผู้สูญหายว่า สิ่งเร่งด่วนในขณะนี้คือการค้นหาผู้สูญหายทั้ง 2 คน ต้องใช้ความระมัดระวัง เพราะยังมีอาคารด้านข้างที่อาจพังลงมาอีก จึงใช้ลวดสลิงขึงยึดอาคารให้เกิดความปลอดภัย อุปสรรคของการค้นหาคือซากวัสดุอาคารที่กองทับถมหลายชั้น รวมถึงเศษวัสดุแผ่นพื้นที่ห้อยค้างอยู่บนตัวอาคาร ต้องเปลี่ยนจากการใช้รถเครนยกแผ่นปูนออก มาเป็นการเจาะแผ่นปูนทีละแผ่นไปถึงพื้นด้านล่างเพื่อที่จะสอดกล้องตรวจสอบมีผู้สูญหายหรือไม่ หลังจากนี้ กทม.เตรียมเข้าไปดูแลในสมาคมวิชาชีพที่เกี่ยวกับการรื้อถอนอาคารให้มากขึ้น,บ่ายวันเดียวกัน พ.อ.เมธี ไตลังคะ ผอ.ศูนย์การฝึกบรรเทาสาธารณภัย หน่วยบัญชาการทหารพัฒนา กองบัญชาการกองทัพไทย (นทพ.ทท.) นำกำลังทหารใช้เครื่องเรดาห์ไลฟ์โลเกเตอร์ มาตรวจหาผู้สูญหาย นาน 30 นาที โดยขอความร่วมมือผู้อยู่ในพื้นที่ปิดเครื่องมือสื่อสารเพราะมีผลกระทบต่อเครื่องค้นหา,หลังเสร็จสิ้น พ.อ.เมธีกล่าวว่า ตรวจสอบทั้งหมด 2 จุด จุดแรกเป็นจุดที่สุนัขกู้ภัยส่งสัญญาณมีผู้ติดภายใน เมื่อตรวจหา 3 ครั้ง ที่ความลึก 7-8 เมตร ครั้งที่ 1 ไม่พบสัญญาณสิ่งมีชีวิต ครั้งที่ 2 พบสัญญาณลมหายใจของสิ่งมีชีวิต อัตราลมหายใจ 22 ครั้งต่อนาที และครั้งที่ 3 พบลมหายใจของสิ่งมีชีวิต 31 ครั้งต่อนาที ส่วนอีกจุดเป็นจุดที่สุนัขกู้ภัยดมกลิ่นและคาดว่ามีผู้ติดอยู่ภายในเช่นกัน เมื่อตรวจหากลับไม่พบสัญญาณสิ่งมีชีวิต จากจุดแรกที่พบสัญญาณของสิ่งมีชีวิต ยังระบุไม่ได้ว่าเป็นสิ่งมีชีวิตแบบใด แต่ทำให้เกิดความหวังในการค้นหาผู้รอดชีวิตครั้งนี้,รายงานข่าวแจ้งว่า การตรวจพบสัญญาณชีพครั้งนี้ สอดรับกับแพทย์ผู้เชี่ยวชาญรายหนึ่ง ระบุว่าสัญญาณชีพที่ตรวจพบอัตราลมหายใจ 31 ครั้ง/นาที เป็นไปได้ว่าผู้สูญหายอาจยังมีชีวิตอยู่ แต่เป็นสัญญาณชีพที่อ่อนพอควร,ด้าน พล.ต.ท.ศานิตย์ มหถาวร ผบช.น. กล่าวหลังเดินทางมาตรวจสอบจุดเกิดเหตุว่า ตำรวจสอบปากคำพยานไปแล้ว 14 ปาก รวมทั้งญาติผู้บาดเจ็บและเสียชีวิต อีกทั้งยังประสานสมาคมวิศวกรรมสถาน แห่งประเทศไทยในพระบรมราชูปถัมภ์ มาร่วมสอบสวนผู้เกี่ยวข้องทั้งหมดอย่างละเอียด ขณะนี้แจ้งข้อหากระทำโดยประมาทและการกระทำนั้นเป็นเหตุ ให้ผู้อื่นถึงแก่ความตาย อัตราโทษจำคุกไม่เกิน 10 ปี ปรับไม่เกิน 20,000 บาท กับผู้เกี่ยวข้องไปแล้ว 2 รายคือนายกฤตัชญ ศรีวรรณา ผู้รับเหมาและนายสุทธิศักดิ์ ศรีวรรณา กรรมการผู้มีอำนาจดำเนินการ ,บริษัทแมกกะทู ทั้ง 2 ราย ยื่นหลักทรัพย์ขอประกันตัวชั้นศาลจังหวัดพระโขนง รายละ 120,000 บาท ส่วนนายกิตติพงศ์ อยู่ใต้ร่มบุญ วิศวกร และนายมานะ แก้วมณี กรรมการผู้มีอำนาจของบริษัทบอยโอเชี่ยนสตาร์ จำกัด ติดต่อเข้ามอบตัวในเวลา 11.00 น. วันจันทร์ที่ 19 ธ.ค.,ผู้สื่อข่าวรายงานว่า การค้นหาผู้สูญหายทั้งสองราย ยังดำเนินต่อไปจนถึงช่วงค่ำ ก่อนเจ้าหน้าที่เจาะพื้นคอนกรีตกว้างประมาณ 1 ตร.ม. พบรถแบ็กโฮพลิกตะแคงอยู่ด้านล่าง มีกลิ่นน้ำมันเชื้อเพลิงโชยออกมา ทำให้ไม่สามารถใช้อุปกรณ์เจียตัดคอนกรีตได้ เพราะอาจเกิดประกายไฟ ทำให้ต้องมีการปรับเปลี่ยนแผนการขุดเจาะ นายวัลลภ สุวรรณดี ประธานที่ปรึกษาผู้ว่าฯ กทม.เผยเจ้าหน้าที่ผู้ปฏิบัติการช่วยเหลือในครั้งนี้ทั้งจาก กทม.และมูลนิธิต่างๆพร้อมใจลงมือทำงานทั้งคืนจนกว่าจะพบผู้สูญหาย ขอขอบคุณทุกหน่วยงานที่เข้าร่วมช่วยเหลือในครั้งนี้,ล่าสุดเวลา 20.40 น. เจ้าหน้าที่กู้ภัยพบศพชายผู้ติดอยู่ในซากอาคารเพิ่มอีก 2 ราย ตรงจุดที่พบ รถแบ็กโฮ พลิกตะแคงอยู่ใต้พื้นคอนกรีต 1 ศพ ในสภาพถูกอัดก๊อบปี้ติดกับตัวรถ ส่วนอีกศพพบอยู่ลึกลงไปใต้แผ่นคอนกรีตอีก 1 ชั้น ทั้งคู่คาดว่าเป็นศพของนายบุญแจ้ง เลศละออง อายุ 46 ปีและนายไพร คะนุนรัมย์ อายุ 38 ปี เหยื่อเคราะห์ร้ายที่ติดอยู่ใต้ซากตึก เจ้าหน้าที่ยังไม่สามารถนำศพออกมาได้ อยู่ระหว่างขุดเจาะขยายพื้นที่นำศพขึ้นมาพิสูจน์ทราบ ก่อนยุติการค้นหา
สรุปตายเรียบ 4 ศพ หลังหน่วยกู้ภัยค้นหาข้ามวันจนพบศพเหยื่อเคราะห์ร้ายเพิ่มอีก 2 ใต้ซากตึกโชว์รูมรถยนต์เก่า ย่านสุขุมวิท 87 ถล่มขณะรื้อถอน ศานิตย์ เผยคดีนี้แจ้งข้อหา-ให้ประกันไปแล้ว 2 คน
ตึกถล่ม,อาคารถล่ม,โชว์รูมรถ,สุขุมวิท 87,ข่าวหน้า1